Pieter Daniël de Wet (18 Augustus 1861, Dewetsdorp – 1929, Lindley) is die broer van genl. Christiaan de Wet en was ook 'n Boeregeneraal in die Tweede Vryheidsoorlog. De Wet het onder meer deelgeneem aan die Slag van Poplar Grove, die Slag van Sannaspos en die skermutseling by Lindley. Hy gee egter oor gedurende Julie 1900, word 'n joiner en word verwerp deur sy mense. Pieter Daniël de Wet is gebore op 18 Augustus 1861 op die plaas 'Nuwejaarsfontein' in die Dewetsdorp-distrik van die Oranje-Vrystaat. Hy was een van veertien kinders van Jacobus Ignatius en Aletta Susanna Margaretha de Wet. Hy het bitter min formele onderwys ontvang, maar is tog beskou as intelligent en wel ter tale. In 1879 het hy en sy broer, Christiaan, die Vrystaat verlaat en gaan boer in die Heidelberg-distrik van die Zuid-Afrikaansche Republiek. Daar het hulle deelgeneem aan die Eerste Anglo-Boereoorlog. Piet het ook deelgeneem aan die ekspedisie om Mampuru te vang. De Wet het in 1883 na die Vrystaat teruggekeer en begin boer op die plaas 'Vinkfontein' in die Lindley-distrik.